賦劉仲高高齋詩
作者：饒節
朝代：宋

paragraphs: 先生言語妙天下，向來太學傳芬芳。
當時品目入前輩，後生籍籍窺餘光。
立談一見便相可，交無新舊合則章。
別來幾何歲月忙，我已三變變滄浪。
子才如許猶綠裳，宜參公卿升廟堂，何爲高齋尚翱翔。
懸知公意非自高，自高自聖渠作狂。
泰山北斗不自贊，瓊株玉樹絕否臧。
用則伊周冠百王，直道而行氣益昌。
不用兩龔或退藏，直道而去括智囊。
用與不用俱徜徉，使婦無褌非吉祥。
世人言高不著本，但欲困苦鄰饑尪。
不知舒卷重在我，尊爲帝師初未妨。
先生年來力學道，等觀窮達如炎凉。
屈伸有命不足論，要保胸中百鍊剛。